钦定古今图书集成/明伦汇编/氏族典/第045卷 > 《廖用贤尚友录》 > 仪铭
## 钦定古今图书集成/明伦汇编/氏族典/第045卷 > 《廖用贤尚友录》 > 仪铭

按《明外史仪智传》：“智子铭，字子新。宣宗即位，以侍郎
戴纶荐，授行在礼科给事中。九年，秩满，帝念智侍读
旧劳，改铭翰林院修撰。正统三年，预修《宣庙实录》成，
迁侍讲。后改郕府长史。寻以潜邸恩，特授礼部右侍
郎。景泰元年，开经筵，诏铭兼经筵官。寻迁南京礼部
尚书。以立怀献太子故，加太子太保，召改兵部尚书”，
兼詹事府詹事。苏州、淮安诸郡积雪，民冻饿。铭请之，
帝多所贷恤。因灾异录《皇明祖训》以进，深见奖纳。卒，
赠太师，谥忠襄。铭天性易直，孝友有父风。